Text file: 11563.txt
author: ahac36 nuncij
downvotes: 11
end consideration date: 2020-05-27
id: '11563'
number comments: 29
number views: 1607
proposal type: Odziv pristojnega organa
response: "Odziv Ministrstva za okolje in prostor\nRazmah vo\u017Enje z motornimi\
  \ vozili v naravnem okolju je bil zaznan \u017Ee v devetdesetih letih, zato je bila\
  \ vo\u017Enja z vozili v naravnem okolju urejena \u017Ee leta 1995 in sicer z Uredbo\
  \ o prepovedi vo\u017Enje z vozili v naravnem okolju (Uradni list RS, \u0161t. 16/95,\
  \ 28/95 in 35/01). Zaradi pomembnosti problematike pa je bila z novelo ZON (ZON-C)\
  \ leta 2014 ureditev vo\u017Enje z motornimi vozili in s kolesi dvignjena z nivoja\
  \ podzakonskega akta na nivo zakona in je torej od tedaj tudi zakonsko regulirana.\n\
  ZON-C iz leta 2014 je temeljil tudi na ocenah stanja analize problematike vo\u017E\
  nje z motornimi vozili v naravnem okolju, opravljena je bila tudi analiza ureditev\
  \ v drugih dr\u017Eavah, kar je bilo vklju\u010Deno v gradivo oziroma predlog zakona,\
  \ ki je bil posredovan v Dr\u017Eavni zbor RS. Problematiko tudi redno spremljamo.\n\
  Ugotovljeno je, da se je zadnjem desetletju zelo pove\u010Dalo \u0161tevilo ljubiteljev\
  \ ter razli\u010Dnih oblik \u0161porta in rekreacije z motornimi vozili, ki omogo\u010D\
  ajo tudi vo\u017Enjo izven cest. S tehnolo\u0161kim napredkom in dostopnostjo teh\
  \ vozil \u0161ir\u0161emu krogu ljudi se je \u0161tevilo vo\u017Eenj pove\u010D\
  alo, temu pa ni sledila ureditev infrastrukture za take vo\u017Enje. Posledica tega\
  \ je, da se \u0161tevilo vo\u017Eenj izven cest, v naravi, stalno pove\u010Duje,\
  \ s tem pa sorazmerno pove\u010Dujejo motnje v naravi in pritiski na okolje.\nVeljavni\
  \ ZON v 28.b \u010Dlenu v naravnem okolju prepoveduje voziti, ustaviti, parkirati\
  \ vozila na motorni pogon ali organizirati vo\u017Enjo z vozili na motorni pogon.\
  \ Izjemoma dovoljuje zgolj ustavitev ali parkiranje vozil na motorni pogon v pasu\
  \ petih metrov izven vozi\u0161\u010Da, \u010De je ustavljanje ali parkiranje v\
  \ skladu s predpisi, ki urejajo cestni promet, in \u010De temu ne nasprotuje lastnik\
  \ zemlji\u0161\u010Da, ter na obmo\u010Dju, ki je namenjeno za za\u010Dasno parkiranje\
  \ za namene javnih shodov in javnih prireditev, organiziranih v skladu z zakonom,\
  \ ki ureja javna zbiranja, pri \u010Demer to obmo\u010Dje \u0161teje za prireditveni\
  \ prostor. Izjeme so predvidene v dolo\u010Denih primerih, ki so v javnem interesu,\
  \ zlasti za potrebe izvajanja javnih slu\u017Eb, poleg tega tudi za odobrene primere\
  \ prireditev. Prav tako ZON v 153. a \u010Dlenu posebej ureja zaseg vozila na motorni\
  \ pogon v zvezi s kr\u0161itvijo prepovedi vo\u017Enje v naravnem okolju. Tudi ozna\u010D\
  evanje motornih vozil je urejeno tako, da 28. \u010D \u010Dlen ureja evidenco in\
  \ ozna\u010Ditev vozil na motorni pogon in sicer dolo\u010Da, da morajo biti vozila\
  \ na motorni pogon, ki niso registrirana v skladu s predpisi, ki urejajo motorna\
  \ vozila, ker niso namenjena vo\u017Enji po cestah (motorne sani, \u0161tirikolesniki,\
  \ motorna kolesa in druga vozila), z namenom omogo\u010Danja opravljanja u\u010D\
  inkovitega nadzora nad vo\u017Enjo z vozili na motorni pogon v naravnem okolju,\
  \ vpisana v evidenco vozil na motorni pogon in ozna\u010Dena na na\u010Din, ki omogo\u010D\
  a identifikacijo vozila na motorni pogon, kar pa ni bilo realizirano. Evidenco vozil\
  \ na motorni pogon kot upravljavec sicer vzpostavi, upravlja, vzdr\u017Euje in nadzoruje\
  \ ministrstvo, pristojno za promet. Dolo\u010Dene so tudi globe in pristojni organi\
  \ za nadzor nad izvajanjem dolo\u010Db ZON v zvezi z vo\u017Enjo z vozili na motorni\
  \ pogon v naravi.\nIz opisanih dolo\u010Db Zakona o ohranjanju narave izhaja, da\
  \ je normativni okvir podro\u010Dja vo\u017Enje z motornimi vozili v naravnem okolju\
  \ \u017Ee vzpostavljen in da je zato urejena tudi ustrezna pravna podlaga za nadzor\
  \ nad izvajanjem zakonskih dolo\u010Db. Nedvomno pa obstajajo \u0161e mo\u017Enosti\
  \ za izbolj\u0161ave zakonodajne materije v smeri, kot jo predlagate, poleg tega\
  \ pa tudi drugi ukrepi v smislu izvajanja poostrenega nadzora v praksi.\nZ novelo\
  \ ZON, ki je bila posredovana v javno razpravo lansko leto, je bilo tako na zakonodajni\
  \ ravni predvidenih nekaj sprememb, ki bi omogo\u010Dile uskladitve ter dopolnitve\
  \ ZON, v smeri ve\u010Dje u\u010Dinkovitosti izvajanja nalog naravovarstvenih nadzornikov\
  \ in in\u0161pektorjev pri izvajanju njihovih zakonskih pooblastil v zvezi z vo\u017E\
  njo z vozili na motorni pogon v naravnem okolju in primernej\u0161a ureditev vi\u0161\
  ine glob. Poleg tega je novela predvidela, da bi glede na finan\u010Dne zmo\u017E\
  nosti, raz\u0161irili naravovarstveni nadzor, ki je sedaj organiziran le v zavarovanih\
  \ obmo\u010Djih, tudi izven teh obmo\u010Dij. Ustrezneje bi bila urejena tudi pravna\
  \ podlaga, ki odreja registracijo motornih vozil, pri \u010Demer je treba poudariti,\
  \ da je ta materija v pristojnosti Ministrstva za infrastrukturo, ki je nosilec\
  \ predpisov in aktivnosti na podro\u010Dju motornih vozil.\nPredlog zakona ni bil\
  \ posredovan v nadaljnjo proceduro sprejemanja v Dr\u017Eavni zbor iz ve\u010D razlogov,\
  \ vendar je njegova priprava in posredovanje v proceduro ponovno predvidena za konec\
  \ leta 2020."
response date: 2020-06-05
response due date: null
sent date: 2020-04-25
title: Divjanje motoristov po gozdovih
upvotes: 136
url: https://predlagam.vladi.si/predlog/11563
